Rehoboth staan saam teen moord en verkragting - Crime - Windhoek Express
Monday, April 22nd, 2019 15:56:39
Rehoboth staan saam teen moord en verkragting
Terwyl die onlangse moord op 'n nege jarige meisie steeds onopgelos is, staan gemeenskappe saam om dié euwels uit die samelewing te dryf.
Inwoners van Rehoboth het Woensdag 'n petisie aan die staatsaanklaer oorhandig. Foto Nampa
'n Petisie is vroeër hierdie week aan die staatsaanklaer op Rehoboth oorhandig, ná 'n groep van 50 inwoners 'n optog teen die moord en verkragting op vroue en meisies gehou het.
Talle deelnemers het met baniere rondgeloop wat hul misnoeë oor die moord op Cheryl Avihe Ujaha uitgespreek het, sowel as die beweerde verkragting van 'n 12-jarige meisie deur haar stiefpa op Rehoboth.
"Ons is geruk deur die onnodige moorde deur dieselfde mans wat ons eens versorg het," het die voorsitter van die Sisedi Vroueforum, Elfriede ||Garoës tydens die optog gesê. Die groep eis dat die staat nie borgtog aan hierdie oortreders toestaan nie, "omdat hulle weer dieselfde misdade sal pleeg".
Sy het ook haar ongelukkigheid uitgespreek oor die afwesigheid van kerk- en politiekeleiers by so 'n belangrike optog. "Dit is 'n nasionale probleem en die betrokkendheid van almal is nodig," het sy gesê.
Volgens Gaob Kavango, wat ook die optog bygewoon het, moet daar in alle erns gekyk word dat die regsstelsel geslagsgebaseerde geweld aanspreek. "Ek doen 'n beroep op ons wetmakers om streng maatreëls in plek te stel om hierdie misdade teen ons vroue hok te slaan. Ek pleit ook met die mans om vroue te respekteer en te beskerm, eerder as om hulle te vermoor en te verkrag."
Tydens die geleentheid is 'n beroep gedoen dat diegene wat bewus is van mense wat hulself aan hierdie misdade skuldig maak, na vore moet kom en getuig.